Diari Oficial de la Generalitat Valenciana


Sumari del DOGV 4054, del 31-07-2001 (2001/7496)

ORDRE de 10 de juliol de 2001, de la Conselleria de Medi Ambient, per la qual es convoca, per a l'exercici 2001, la concessió de subvencions a les operacions de gestió consistents en la valorització de residus industrials.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4054

Data del DOGV
:   31-07-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/7496


Data del document
:   10-07-2001

Organisme emissor
:   Conselleria de Medi Ambient

Tipus de document
:   Ordre

Correcció d'errades

 Descriptors 

:   * gestió de residus
    * reciclatge de residus
    * petita i mitjana empresa
    * residu industrial
    * suport econòmic

ORDRE de 10 de juliol de 2001, de la Conselleria de Medi Ambient, per la qual es convoca, per a l'exercici 2001, la concessió de subvencions a les operacions de gestió consistents en la valorització de residus industrials. [2001/M7496]
  
La política comunitària adoptada en matèria de residus amb la Directiva 91/156/CEE, de 18 de març de 1991, per la qual es modifica la Directiva 75/442/CEE, contempla la necessitat d'adoptar mesures encaminades a limitar la producció de residus, en particular promovent les tecnologies netes, així també la desitjable reutilització dels residus com a matèries primes, al mateix temps que estableix una norma comuna per a tots els residus, si bé per als residus perillosos la Directiva 91/689/CEE, de 12 de desembre, estableix un major control i vigilància.
  
Són comunament conegudes les tres R que formen la base de la política en matèria de gestió de residus: Reduir, Reutilitzar i Reciclar. És a dir, reduir al màxim la generació de residus, seleccionant aquells processos productius que tinguen un menor impacte ambiental; reutilitzar, gastant diverses vegades o de diferents maneres un producte per al mateix fi per al que va ser dissenyat originàriament; reciclar, fent servir els residus com a matèria prima per a l'elaboració d'un producte que pot ser igual o distint a l'inicial. En base al que s'ha explicat, la Llei 10/1998, de 21 d'abril, de Residus, adequa la dita concepció al dret intern espanyol, i pretén contribuir també a la protecció del medi ambient coordinant la política de residus amb les polítiques econòmica, industrial i territorial, a l'objecte de donar prioritat a la reutilització, reciclat i valorització dels residus per sobre d'altres tècniques de gestió.
  
En el marc del mandat global de protecció del medi ambient de l'article 45 de la Constitució, la Generalitat Valenciana, fent ús de la seua competència legislativa sobre la matèria de conformitat amb la Constitució i l'Estatut d'Autonomia de la Comunitat Valenciana, ha promulgat la Llei 10/2000, de 12 de desembre, de Residus de la Comunitat Valenciana, que ha entrat en vigència el 15 de març de 2001, constituint el conjunt de les seues disposicions l'expressió de la política de residus de la Generalitat, encaminada a la consecució dels objectius de prevenció en la producció de nous residus, disminució de la quantitat produïda i de la perillositat de les substàncies que els composen, valoritzant-los en la mesura del que siga possible.
  
A causa de l'avanç en la delimitació de les substàncies o objectes que poden considerar-se com a residus, i les conseqüències de l'augment de la producció, s'ha creat un nou subjecte jurídic la labor del qual consisteix a realitzar qualssevol de les operacions que componen la gestió dels residus, siga o no el productor d'aquests.
  
L'activitat d'aquest últim, anomenat gestor, porta implícites les operacions a les quals se sotmeten els residus, que se concreten amb les distintes tècniques de gestió final del residu, avançant en la possibilitat del seu reciclat, reutilització, recuperació i altres formes de valorització. Amb la finalitat de col·laborar, en la mesura del que siga possible, amb les empreses que realitzen aquestes operacions, en l'article 20 de la Llei 10/2000, de 12 de desembre, de Residus de la Comunitat Valenciana, s'estableix expressament que la gestió dels residus podrà finançar-se mitjançant una sèrie de recursos, enunciant, en primer lloc, les taxes obtingudes per la prestació dels serveis de gestió de residus recaptades per les administracions municipal i autonòmica, en segon lloc, els preus privats obtinguts per les empreses legalment autoritzades per a intervenir en la gestió, en tercer lloc, les subvencions assignades a gestors públics o privats i, per a finalitzar, qualsevol altre tribut que puga establir-se per al finançament de les operacions de gestió de residus .
  
Tot això és conseqüència de la contínua intenció de fomentar, des de la Conselleria de Medi Ambient, operacions de gestió de residus industrials consistents en la valorització dels mateixos, contribuent a una política medioambiental sostenible, basada en el manteniment del desenvolupament de la Comunitat Valenciana amb ple respecte al medi ambient i des d'una racional utilització dels recursos.
  
Per Decret 7/2000, de 22 de maig, del president de la Generalitat Valenciana, s'assignen a la Conselleria de Medi Ambient les competències en matèria de medi ambient, corresponent a la Direcció General d'Educació i Qualitat Ambiental, conforme al Reglament Orgànic i Funcional de l'esmentada conselleria, aprovat per Decret 90/1999, de 30 de juliol, del Govern Valencià, entre altres funcions, la gestió de subvencions per a la millora ambiental.
  
En virtut de tot el que s'ha dit anteriorment, a proposta de la Direcció General d'Educació i Qualitat Ambiental, conforme a les atribucions que em confereix l'article 35 de la Llei 5/1983, de 30 de desembre, de Govern Valencià, així com l'article 47 de la Llei d'Hisenda Pública de la Generalitat Valenciana aprovada per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2001 la concessió de subvencions a les operacions de gestió consistents en la valorització de residus industrials, per les menudes i mitjanes empreses del sector industrial i de serveis de la Comunitat Valenciana.
  
Segon
  
Aprovar les bases per les que es regirà la present convocatòria i que figuren com annex a aquesta ordre.
  
Tercer
  
L'import global màxim de les ajudes regulades per la present ordre ascendeix a 89.842.046 de pessetes (414.698,35 euros), les quals se concediran amb càrrec a l'aplicació pressupostària 15.66.401.30.5, línia codi comptable T2640000, dels pressupostos de la Generalitat Valenciana per a l'any 2001.
  
En cas d'increment de l'import màxim destinat a aquestes ajudes, es publicarà en el Diari Oficial de la Generalitat Valenciana la quantia de l'increment i el total final disponible per al present exercici pressupostari.
  
Quart
  
El termini de presentació de sol·licituds per a la present convocatòria serà d'un mes a partir de l'entrada en vigor de aquesta ordre.
  
Cinqué
  
En tot allò no regulat en aquesta ordre, s'estarà al que disposa el Decret Legislatiu de 26 de juny de 1991, de la Generalitat Valenciana, pel que s'aprova el Text Refós de la Llei d'Hisenda Pública de la Generalitat Valenciana.
  
Disposicions finals
  
Primera
  
Es faculta a la directora general d'Educació i Qualitat Ambiental per a dictar les disposicions necessàries per al desenvolupament i execució del que es disposa en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, es podrà interposar recurs contenciós administratiu en el termini de dos mesos, a comptar des del dia següent al de la seua publicació davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició de recurs potestatiu de reposició davant l'autoritat que dicte l'acte, en el termini d'un mes des del següent al de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 10 de juliol de 2001
  
El conseller de Medi Ambient,
  
FERNANDO MODREGO CABALLERO
  
ANNEX
  
Bases de les subvencions a les operacions de gestió consistents en la valorització de residus industrials
  
Base 1. Beneficiaris
  
Podran ser beneficiaris d'aquestes subvencions les menudes i mitjanes empreses, del sector industrial o de serveis, autoritzades per a la realització d'operacions de gestió de residus industrials consistents en la valorització d'aquests.
  
Als efectes de la present ordre, se consideraran menudes i mitjanes empreses (pimes), segons la Recomanació de la Comissió Europea (DOCE núm. L107/4, de 30 d'abril de 1996), les unitats econòmiques amb personalitat física o jurídica que reunisquen els següents requisits:
  
a) que ocupen menys de 250 treballadors,
  
b) que tinguen un volum de negocis anual no superior a 40 milions d'euros (3.250.161.005 PTA), o bé un balanç general no superior a 27 milions d'euros (6.775.452.324 PTA).
  
c) que complisquen el criteri d'independència, entenent per empreses independents aquelles en les quals el 25% o més del seu capital o dels seus drets de vot no pertanga a altra empresa, o conjuntament a diverses empreses que no responguen a la definició de pime. Aquest llindar es podrà superar en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquestos no exercisquen, individualment o conjuntament, cap control sobre l'empresa.
  
- Si el capital està distribuït de tal manera que no és possible determinar qui el posseix i si l'empresa declara que pot legítimament suposar que el 25% o més del seu capital no pertany a altra empresa o conjuntament a diverses empreses que no responen a la definició de pime.
  
S'entendrà per activitat industrial la recollida en les seccions C i D de la classificació d'activitats econòmiques a la Unió Europea (codis NACE, Reglament (CEE) número 3037/1990 del Consell, de 9 d'octubre de 1990, relatiu a la nomenclatura estadística d'activitats econòmiques de la Comunitat Europea - DOCE núm. L 293, de 24.10.1993).
  
Base 2. Objecte i àmbit
  
Únicament podran ser objecte de subvenció les inversions contemplades en la base quarta en matèria de valorització de residus industrials per les menudes i mitjanes empreses en el centre o centres radicats a la Comunitat Valenciana.
  
Als efectes d'aquesta ordre s'entendrà per:
  
- Valorització: l'aprofitament dels residus o dels recursos continguts en aquests mitjançant la recuperació, la generació, la reutilització i el reciclatge, sense posar en perill la salut humana i sense utilitzar mètodes que puguen causar perjudici al medi ambient. En tot cas, estan incloses en aquest concepte les operacions enumerades en la part B de la taula 2 de l'annex 1 del Reial Decret 952/1997, de 20 de juny.
  
Base 3. Exclusions
  
No seran objecte de subvenció:
  
- Les operacions de gestió de residus urbans que procedisquen de domicilis particulars, oficines, comerços i serveis, com també de residus inerts, conforme al que estableix la Llei 10/2000, de 12 de desembre, de Residus de la Comunitat Valenciana.
  
- Les operacions de gestió de residus industrials consistents en recollida, transport, emmagatzematge i eliminació.
  
- Les actuacions destinades a corregir les emissions atmosfèriques, ni les de millora del medi ambient industrial, ni de prevenció de riscs laborals dels treballadors de l'empresa.
  
- Les actuacions i/o inversions en matèria de minimització i valorització in situ de residus generats en el propi procés productiu.
  
Base 4. Actuacions subvencionables
  
Podran ser objecte de subvenció les inversions consistents en la introducció de nous equips i instal·lacions l'objecte específic dels quals siga la valorització de residus industrials, tant en primera implantació com en ampliació o modificació de l'activitat.
  
Les actuacions per a les quals se sol·licita subvenció caldrà que s'hagen iniciat a partir de l'1 de gener de 2001 i que estiguen finalitzades l'1 d'octubre de 2001.
  
Base 5. Quantia màxima de les subvencions
  
5.1. El percentatge màxim de subvenció per a les inversions projectades serà de fins el 30% dels costos subvencionables.
  
5.2. Els percentatges d'ajuda previstos podran incrementar-se quan l'import total corresponent a les sol·licituds estimades resultant de l'aplicació d'aquells resulte inferior al crèdit pressupostari disponible en l'exercici, respectant en qualsevol cas tant el límit de la consignació pressupostària com els màxims autoritzats per la Comissió Europea indicats en l'apartat següent.
  
5.3. En el cas que els sol·licitants hagueren percebut, o tingueren reconegudes, d'altres administracions públiques, o d'altres ens públics, alguna altra subvenció pel mateix concepte, l'import total de les dites ajudes, acumulades a les que, en el seu cas, els correspondria en virtut de les presents bases, no podrà superar els límits màxims autoritzats per la Comissió Europea en el règim d'ajudes regionals per a la protecció del medi ambient. Aquestos límits, tenint en compte que les beneficiàries únicament poden ser pime, són d'un 52% per a la província de València, el 50% per a Castelló i el 55% per a Alacant.
  
5.4. L'import de la subvenció regulada en la present ordre en cap cas podrà ser de tal quantia que, aïlladament o en concurrència amb altres subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
Base 6. Costs subvencionables
  
- Execució d'inversions en equips i instal·lacions per a la valorització de residus industrials: import d'adquisició de maquinària i equips, accessoris i instal·lació necessària per a la seua posada en funcionament (escomeses d'energia elèctrica, gas, aigua i d'altres fluids, en el seu cas).
  
Base 7. Costs i inversions no subvencionables
  
1. L'IVA satisfet per l'adquisició de béns o serveis facturats i en general qualsevol impost pagat pel beneficiari.
  
2. Despeses financeres.
  
3. Adquisició de terrenys, construcció d'edificis i naus industrials i obra civil, llevat dels que continguen els equips destinats a la valorització.
  
4. Despeses en estudis i anàlisis previs per a dur a terme les inversions o comprovar el seu funcionament una vegada realitzades.
  
5. Adquisició d'equips de transport.
  
6. Despeses en concepte de material fungible, material consumible d'informàtica, i els derivats del consum de telèfon, fax, aigua i llum.
  
7. Despeses de mà d'obra, reactius, energia, manteniment i reparacions, i, en general, qualssevol despeses d'explotació de l'activitat objecte de subvenció.
  
8. Despeses que no estiguen definides o que no tinguen com a finalitat l'objecte de la subvenció, com també les no imputables directament als projectes.
  
Base 8. Sol·licituds i documentació
  
8.1. Els interessats podran presentar les sol·licituds en el Registre General de la Conselleria de Medi Ambient al carrer de Francesc Cubells, número 7, de València, com també en els serveis territorials d'aquesta a Alacant (carrer Churruca, 29), a Castelló de la Plana (avinguda Germans Bou, 47) i a València (carrer Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
8.2. Les sol·licituds, adreçades a la Direcció General d'Educació i Qualitat Ambiental, es formalitzaran en instància degudament complimentada i subscrita pel representant legal de l'empresa, segons model que s'adjunta al present annex.
  
8.3. Les sol·licituds hauran d'indicar les actuacions a desenvolupar en el període objecte de subvenció (fins a l'1 d'octubre de 2001), com també el pressupost d'aquestes i hauran d'anar acompanyades de la següent documentació:
  
1. La que acredite la personalitat del sol·licitant:
  
a) Empreses individuals: fotocòpia del número d'identificació fiscal, NIF, o document nacional d'identitat.
  
b) Societats civils o comunitats de béns:
  
- Fotocòpia del NIF de tots els socis/comuners.
  
- Fotocòpia de la targeta d'identificació fiscal, CIF.
  
- Còpia compulsada de l'escriptura de constitució i modificació, si és procedent.
  
- Autorització original de la resta dels socis/comuners distints al que presenta la sol·licitud.
  
c) Societats mercantils:
  
- Fotocòpia de la targeta d'identificació fiscal, CIF.
  
- Fotocòpia del NIF del representant que firma la sol·licitud.
  
- Còpia compulsada de l'escriptura de constitució o modificació, si és procedent, i dels Estatuts vigents registrats.
  
- Còpia compulsada del poder actual i inscrit en el registre mercantil del representant legal que presenta la sol·licitud.
  
- En cas que la societat no estiga inscrita, certificació original o còpia compulsada de la sol·licitud d'inscripció davant el registre mercantil.
  
2. Memòria descriptiva de l'actuació per a la qual se sol·licita la subvenció, acompanyada del seu corresponent pressupost, convenientment desglossat per partides de despeses subvencionables conforme es defineixen en la base 6 d'aquest annex, i contemplant com a mínim els següents aspectes:
  
- Resultats que s'esperen aconseguir, indicant els percentatges i quantitats previstes de valorització de residus, en comparació amb la situació inicial, abans de la inversió, degudament quantificada.
  
- Descripció exhaustiva de les característiques tècniques dels equips i instal·lacions necessaris.
  
- Pressupost detallat, diferenciant els costos d'adquisició de maquinària i equips dels costos d'instal·lació d'aquests.
  
- Calendari de subministrament i muntatge de la maquinària, equips i instal·lacions a realitzar.
  
3. Declaració subscrita pel representant legal de la voluntat de contemplar el compliment de tots els requisits normatius sobre medi ambient i el compromís destinat a la millora contínua i raonable de la seua actuació medioambiental.
  
4. Declaració, si és procedent, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model 27234).
  
5. Imprés d'alta de tercers per als pagaments de la Generalitat Valenciana degudament emplenat i segellat per l'entitat bancària corresponent (model 27749).
  
6. Declaració jurada o certificat del representant legal de l'empresa acreditatiu de ser una pime.
  
7. Còpia compulsada de la llicència d'activitat o IAE, o, si és procedent, de la sol·licitud d'expedició d'aquesta llicència municipal d'activitat.
  
8. Còpia compulsada de l'autorització administrativa com a gestor de residus.
  
9. Còpia compulsada de l'última declaració de l'impost de societats o de la declaració resumen anual de l'IVA.
  
10. Còpia compulsada de l'últim TC2.
  
Amb caràcter general, no caldrà aportar la documentació administrativa relacionada en l'apartat 1 que ja es trobe en poder de la Conselleria de Medi Ambient, i que s'haurà d'indicar expressament a la sol·licitud - apartat observacions - la convocatòria o la línia de subvenció en la que ja haja estat presentada.
  
8.4. La Conselleria de Medi Ambient podrà recaptar del sol·licitant l'aportació de tots aquells documents o dades complementàries que calguen per a la resolució de l'expedient, en particular l'ampliació de la documentació tècnica presentada en cas de considerar-se insuficient per a la seua adequada valoració.
  
8.5. L'admissió a tràmit d'una sol·licitud de subvenció no generarà cap compromís de concessió d'aquella.
  
Base 9. Subsanació de les sol·licituds
  
Quan la sol·licitud no reunisca els requisits o no s'acompanye la documentació que d'acord amb la base octava resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener, es requerirà al sol·licitant perquè en el termini de 10 dies subsane la falta o acompanye els documents preceptius, amb indicació què, si no es fera així, se'l tindrà per desistit de la seua petició, prèvia resolució que haurà de ser dictada en els termes previstos en l'article 42 de la citada llei.
  
La dita resolució serà dictada per la Direcció General d'Educació i Qualitat Ambiental, a proposta del cap d'Àrea de Qualitat Ambiental previ informe del servei al que corresponga la tramitació de la subvenció contemplada en la present ordre.
  
Base 10. Valoració i tràmit
  
10.1. La valoració dels expedients es realitzarà per una comissió avaluadora, presidida per la directora general d'Educació i Qualitat ambiental i composta per la secretaria general administrativa, o persona a qui designe, el cap d'Àrea de Qualitat Ambiental, el cap del Servei de Gestió de Residus, i almenys un tècnic de la Direcció General d'Educació i Qualitat Ambiental, tots ells de la Conselleria de Medi Ambient.
  
10.2. Per a la valoració de les sol·licituds es tindran en compte els següents criteris conforme al següent ordre de prioritat:
  
1r) Inversions per a valorització de residus perillosos, de major a menor quantitat valoritzada.
  
2n) Inversions per a valorització de residus no perillosos, de major a menor quantitat valoritzada.
  
10.3. D'acord amb els esmentats criteris, la comissió proposarà les sol·licituds estimades i l'import a concedir a cada beneficiari per aplicació del percentatge màxim previst en la base 5.1.
  
En el supòsit que, per aplicació del esmentat percentatge màxim, el total de les subvencions supere el límit de la consignació pressupostaria en l'exercici, la comissió avaluadora proposarà el percentatge a aplicar per a respectar el dit límit.
  
En el cas que, aplicant el percentatge màxim previst, l'import total de les sol·licituds estimades resulte inferior al crèdit pressupostari disponible en l'exercici, la comissió podrà proposar l'increment d'aquell respectant els límits màxims autoritzats per la Comissió Europea, així com també el límit de la consignació pressupostària.
  
Cas d'acumulació d'aquestes ajudes amb altres ajudes públiques percebudes o concedides per a la mateixa actuació per a la qual se sol·licita subvenció, l'import total acumulat no podrà superar els màxims autoritzats per la Comissió Europea, en el cas de la qual, la comissió avaluadora proposarà, respecte al sol·licitant en què concórrega aquesta circumstància, el reconeixement de la subvenció en el percentatge corresponent per a respectar aquestos límits.
  
10.4. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvenciones, la qual haurà de contenir les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda a concedir a cada beneficiari, indicant els percentatges finalment aplicables per a la seua determinació.
  
10.5. El llistat de beneficiaris serà objecte de publicació, mitjançant resolució del conseller de Medi Ambient, en el Diari Oficial de la Generalitat Valenciana. L'esmentada resolució inclourà la quantia subvencionable a justificar, l'import de l'ajuda concedida a cada beneficiari, indicant els percentatges aplicats per a la seua determinació, així com també el termini o data límit per a la presentació de les sol·licituds de cobrament i documentació justificativa de les subvenciones concedides.
  
10.6. El termini màxim per a resoldre les sol·licituds d'ajuda convocades per la present ordre, serà de tres mesos comptats des de la data de la finalització del termini de presentació de sol·licituds. Transcorregut aquest termini sense que haja recaigut resolució, s'hi entendrà desestimada la sol·licitud en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener.
  
Base 11. Cobrament de la subvenció
  
11.1. Per al cobrament de la subvenció, el beneficiari haurà de presentar, en el termini límit establit en la resolució de concessió, la corresponent sol·licitud de cobrament adreçada a la Direcció General d'Educació i Qualitat Ambiental segons model d'instància que s'adjunta a la present ordre, acompanyada de la següent documentació:
  
a) Síntesi o informe final de les actuacions realitzades i resultats obtinguts.
  
b) Documentació acreditativa de l'execució del projecte subvencionat:
  
- Certificat d'una entitat d'inspecció acreditada per ENAC en qualitat ambiental, en la que es faça constar la posada en marxa de l'actuació subvencionada, com també les quantitats de residus efectivament valoritzats. A més a més, es certificarà el compliment per l'empresa de la normativa sectorial de residus que resulte d'aplicació.
  
c) Justificació de les despeses efectuades. Totes les despeses hauran de justificar-se mitjançant l'aportació d'originals o còpies compulsades. En qualsevol cas, les factures s'hauran de presentar en original per a procedir al seu segellat en la Direcció General d'Educació i Qualitat Ambiental - Servei de Gestió de Residus.
  
La justificació del cost subvencionable del projecte, indicat en la corresponent comunicació, es farà pels següents medis:
  
- Si es paga al comptat es presentarà factura definitiva i el rebut del pagament de la mateixa. En cas d'emetre ambdos en el mateix document, haurà d'aparèixer en la factura el rebut amb firma llegible o indicant la persona que firma, i, en el seu cas, segell de l'entitat emissora de la factura.
  
- Si es paga mitjançant contracte de leasing (en aquest caso haurà de ser amb opció de compra), el beneficiari haurà de presentar el contracte de leasing o còpia d'aquest certificada per l'entitat financera, i còpia legitimada de les factures que estan en poder d'aquesta, corresponents als béns adquirits, perquè es verifique que el finançament correspon precisament als dits béns.
  
- Si es paga mitjançant efectes aplaçats (lletres o pagarés), s'hi aportarà factura definitiva i efectes vençuts i pagats, i es podran acceptar els aplaçaments encara no vençuts quan s'aporte la factura junt a un escrit del proveïdor, indicant que disposa d'efectes (i el seu import) per a fer efectiu el pagament d'aquesta factura. En el moment que s'haja fet efectiu el pagament s'haurà d'aportar extracte de compte bancari, justificant de transferència, o qualsevol document que ho acredite, en els que conste clarament el destinatari del pagament, que cal que siga la persona o empresa que va emetre la factura.
  
- En el cas de pagaments en moneda estrangera es presentarà document bancari acreditant el contravalor en pessetes en la data de l'operació.
  
- Qualsevol altre cas caldrà que siga analitzat singularment.
  
En qualsevol cas, únicament s'abonarà la totalitat de la subvenció si el cost subvencionable del projecte ha estat justificat íntegrament; en altre cas, solament s'abonarà la part de la subvenció proporcional als justificants de despesa o inversió aportats, dictant-se pel conseller de Medi Ambient, a proposta de la Direcció General d'Educació i Qualitat Ambiental, resolució de decaïment en el dret al cobrament de la subvenció en la quantia no justificada.
  
d) Declaració, en aquest cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model 27985).
  
e) Acreditació que es troba al corrent o exempt de les seues obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia i Hisenda, sobre forma d'acreditar pels beneficiaris de subvenciones l'exigència prevista en l'article 47.7 del text refós de la Llei d'Hisenda Pública de la Generalitat Valenciana (DOGV núm. 2775, de 21 de juny de 1996): certificats de l'Agència Estatal d'Administració Tributària i de la Conselleria d'Economia, Hisenda i Ocupació de la Generalitat Valenciana pel que fa a les obligacions tributàries i certificat de la Tresoreria General de la Seguretat Social en quant a les obligacions amb la Seguretat Social.
  
11.2. Si se considera que alguna de les sol·licituds no reuneix els requisits necessaris o no es troba acompanyada de tota la documentació exigible o, en el seu cas, se considere necessària l'aportació de qualsevol documentació encaminada a verificar la realització de les actuacions subvencionables o les despeses imputades a les mateixes, se concedirà al beneficiari un termini de 10 dies per a la seua presentació, transcorregut el qual se li podrà declarar decaigut en el seu dret al tràmit, de conformitat amb el que disposa l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La resolució en què es tinga per transcorregut el termini, decaient el beneficiari en el seu dret al tràmit, i el consegüent decaïment en el dret al cobrament, total o parcial, de la subvenció concedida, serà dictada pel conseller de Medi Ambient, a proposta de la Direcció General d'Educació i Qualitat Ambiental.
  
11.3. Cas de concurrència d'ajudes reconegudes o concedides per altres administracions o ens públics l'acumulació de la qual supere els límits màxims autoritzats per la Comissió Europea en el règim d'ajudes per a la protecció del medi ambient, indicats en la base 5.3, a proposta de la Direcció General d'Educació i Qualitat Ambiental, el conseller de Medi Ambient, respecte al beneficiari en el qual concórreguen les ajudes, dictarà resolució de decaïment en el dret al cobrament de la subvenció concedida en virtut de la present ordre, en la seua totalitat o en la quantia corresponent per a respectar els esmentats límits màxims, sent objecte de notificació al mateix.
  
Base 12. Obligacions dels beneficiaris
  
Els beneficiaris de les subvencions hauran de:
  
1.Trobar-se en situació que legitime la seua concessió.
  
2. Realitzar l'activitat que fonamenta la concessió de la subvenció.
  
3. Acreditar la realització de l'activitat, com també el compliment dels requisits i condicions que determinen la concessió o gaudi de l'ajuda.
  
4. Sotmetre's a les actuacions de control financer que corresponguen a la Intervenció General en relació amb les subvencions i ajudes concedides.
  
5. Comunicar, en qualsevol moment de la vigència de l'expedient, altres ajudes sol·licitades o concedides per a la mateixa finalitat per altres administracions o ens públics.
  
6. Fer constar en tota la informació o documentació pròpia de l'activitat, que la mateixa està subvencionada per la Conselleria de Medi Ambient.